Deg tezrawt-a, ad neɛreḍ ad d-nbeggen amek yebɣa Belɛid At Ɛli ad yessifrer iḍrisen-s, ad ten-id yekkes seg tɣessa n tmacahut timawit tamensayt. Deg uḥric-a ad neg tasleḍt i kra n wayen yellan d amaynut, ur t-nettaf ara di tmacahut. Amaynut-a i d-yerna Belɛid At Ɛli, yettban-d d ajenṭaḍ ɣef tewsit n tmacahut, ur tettwassa ara yis-s tmacahut, rnu ɣer waya, ma llan iferdisen-a, yecban awennit deg tmacahut, d usekcem n tḥekayt sdaxel n teḥkayt, ad tban amzun texṛeb.